钦定古今图书集成/历象汇编/乾象典/第004卷 > 易经 > 复卦
## 钦定古今图书集成/历象汇编/乾象典/第004卷 > 易经 > 复卦

复：亨。出入无疾，朋来无咎。反复其道，七日来复，利有攸往。

〈本义〉复，阳复生于下也。剥尽则为纯坤，十月之卦，而阳气已生于下矣。积之逾月，然后一阳之体始成而来复，故十有一月，其卦为《复》。以其阳既往而复反，故有亨道。又内震外坤，有阳动于下而以顺上行之象。故其占又为己之出入，既得无疾，朋类之来，亦得无咎。又自五月《姤》卦一阴始生，至此七爻而一阳来复，乃天运之自然，故其占又为“反复其道。”至于七日，当得来复，又以刚德方长，故其占又为“利有攸往”也。“反复其道”，往而复来，来而复往之意。“七日”者，所占来复之期也。

〈大全〉节斋蔡氏曰：阳自建午之月渐消渐剥，至建子之月而为复，在卦经七爻，于时经七月，故曰“七日来复”。不言月而言日者，犹《诗》所谓一之日、二之日也。

《彖》曰：“复，亨”。刚反动而以顺行，是以“出入无疾，朋来无咎”。“反复其道，七日来复”，天行也。“利有攸往”，刚长也。复，其见天地之心乎？

〈本义〉积阴之下，一阳复生，天地生物之心几于灭息。而至此乃复可见，在人则为静极而动，恶极而善，本心几息而复见之端也。程子论之详矣。而卲子之诗亦曰：“冬至子之半，天心无改移。一阳初动处，万物未生时。元酒味方淡，大音声正希。此言如不信，请更问包羲。”至哉言也，学者宜尽心焉。

〈《大全》〉程子曰：“复，其见天地之心”，一言以蔽之，曰天地以生物为心。